Biroul de informare şi relaţii publice 14.05.2020

**COMUNICAT DE PRESĂ**

Curtea de Apel Iași aduce la cunoștința publicului că pe site-ul instanței, la adresa [www.ca-iasi.ro](http://www.ca-iasi.ro), este pusă la dispoziție o aplicație prin care părțile și reprezentanții acestora, alți practicieni ai dreptului sau alte persoane care justifică un interes legitim, se pot programa on-line în vederea studierii, în compartimentul Arhivă al Curții de Apel Iași, a dosarelor. Intervalul standard stabilit prin programarea on-line în vederea studierii dosarelor este de 30 minute, interval ce poate comporta modificări în situații excepționale justificate de dosarul concret de studiat.

Având în vedere interesul protejării împotriva răspândirii virusului SARS CoV-2 prin aplicarea în continuare a regulilor de protecție, readucem la cunoștința participanților la actul de justiție că, pe site-ul instanței, la adresa [www.ca-iasi.ro](http://www.ca-iasi.ro), este pus la dispoziție un formular electronic prin care pot fi depuse, în format electronic, acte procedurale sau cereri de acces la dosarul electronic aflat pe rolul oricărei instanțe din raza de activitate a Curții de Apel Iași. De asemenea, formularul poate fi utilizat și pentru depunerea, în format electronic, de cereri de chemare în judecată.

Reafirmăm importanța utilizării dosarului electronic implementat la Curtea de Apel Iași și la instanțele arondate, precum și a depunerii documentelor adresate instanțelor prin formularul electronic amintit ori prin e-mail sau fax.

**BIROUL DE INFORMARE ŞI RELAŢII PUBLICE**

**AL CURŢII DE APEL IAŞI**